text: Team Esbjerg er advaret om svensk styrke
  23 oktober 2016 kl. 10.04
  Team Esbjerg møder søndag eftermiddag  de ottedobbelte svenske mestre IK Sävehof i Champions League i Partille øst for Göteborg i den nye arena med plads til 4.100 tilskuere. Kampen mellem gruppens to vinderhold tegner på forhånd helt åben.
  Der blev rusket op i det skandinaviske håndboldhierarki, da Sävehof, indledte sæsonens Champions League-deltagelse med for første gang at slå norske Larvik - og endog med 25-22 på udebane.
  Team Esbjerg er derfor advaret på forhånd
  - Sävehof er ubesejret i den svenske liga og slog Larvik på udebane, det giver respekt. Jeg er dog positiv omkring vore muligheder, for man skal huske, at det er Champions League, og at vi møder et hold, vi har mulighed for at slå på en god dag, siger Team Esbjergs cheftræner, Lars Frederiksen.
  Kampen går i gang kl. 15 og kan ses på DR1.
  
  